Predkladacia správa

 Ministerstvo vnútra Slovenskej republiky predkladá do legislatívneho procesu návrh zákona, ktorým sa mení a dopĺňa zákon č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení niektorých zákonov ako materiál vyplývajúci z časového harmonogramu postupových krokov na vytvorenie funkčnej siete jednotných kontaktných miest na Slovensku (ďalej len “JKM”), ktorej koncepcia bola schválená uznesením vlády Slovenskej republiky č. 324 z 19.apríla 2006 a z uznesenia vlády Slovenskej republiky č. 308 z 12. apríla 2006, podľa ktorého je Ministerstvo vnútra Slovenskej republiky spolupracujúcim orgánom pri transpozícii s**mernice Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií.**

Základným cieľom navrhovanej právnej úpravy je vytvorenie siete JKM, ktorou sa v prvej etape vytvoria predpoklady pre výrazné zjednodušenie administratívnych postupov pri začatí živnostenského podnikania. Súčasne sa do zákona transponujú dotknuté ustanovenia smernice **Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií, ktorých zámerom je uľahčenie voľného pohybu osôb.**

**Vládou schválená koncepcia vytvárania siete JKM vychádzala z návrhu smernice o službách na vnútornom trhu, ktorá bola následne koncom roka 2006 schválená Európskym parlamentom a Radou (v Úradnom vestníku EÚ bola uverejnená dňa 27.12.2006 pod č. L 376, s. 36). K častiam smernice, ktoré sa dotýkali vytvárania a pôsobnosti siete JKM v členských štátoch, neboli v schvaľovacom procese vznesené žiadne podstatné pripomienky, ktoré by ovplyvnili zámery koncepcie. Z**aložením siete JKM dôjde k zjednodušeniu a zefektívneniu prístupu na trh zahraničným, ale aj slovenským podnikateľom. Vychádzajúc zo špecifického postavenia zahraničných osôb a z toho vyplývajúcich osobitných nárokov na postupy a komunikáciu, sa hostiteľom, a teda miestom JKM, poskytujúcim služby, stanú súčasné obvodné (živnostenské) úrady, nachádzajúce sa v sídlach krajských miest. Pre tuzemských podnikateľov sa budú služby v rozsahu pôsobnosti JKM poskytovať na všetkých obvodných (živnostenských) úradoch. Najpodstatnejšou úlohou JKM bude sústredenie administratívnych postupov spojených s podnikaním do jedného centra a to bez toho, aby sa činnosťou JKM zmenili alebo obmedzili kompetencie iných príslušných orgánov.

**Schválenie smernice č. 2005/36/ES o uznávaní odborných kvalifikácií bolo vedené snahou o zavedenie jednotnejšieho, transparentnejšieho a flexibilnejšieho režimu, reprezentovaného predtým spektrom izolovaných smerníc. V oblasti živnostenského podnikania došlo novou smernicou k podstatným presunom v zoznamoch činností, pre ktoré sa za dostatočnú kvalifikáciu pre podnikanie považuje preukázanie dostatočne dlhej odbornej praxe, v niektorých prípadoch v alternatíve s preukázaním predchádzajúceho vzdelávania. Znížením počtu zoznamov činností z pôvodných šiestich na tri sa súčasne zjednodušili a v niektorých oblastiach i zblížili podmienky uznávania odborných kvalifikácií. Navrhuje sa vedomosti získané v rámci odbornej prípravy preveriť aj pred skúšobnou komisiou. Prevažná časť smernice sa transponuje do osobitného zákona o uznávaní odborných kvalifikácií v pôsobnosti rezortu školstva, do zákona č. 578/2004 Z.z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v pôsobnosti rezortu zdravotníctva a do živnostenského zákona sa preberajú iba dotknuté ustanovenia III. Hlavy smernice.**

Navrhovanou právnou úpravou sa odstraňuje tiež vybraný okruh aplikačných a interpretačných problémov, ktoré sa vyskytli v praxi živnostenských úradov.

Návrh zákona je v súlade s Ústavou Slovenskej republiky,  zákonmi a s medzinárodnými zmluvami, ktorými je Slovenská republika viazaná a s  právom Európskych spoločenstiev a Európskej únie.

Návrh bol predmetom medzirezortného pripomienkového konania, ktorého vyhodnotenie tvorí osobitnú časť materiálu.

Návrh zákona prerokovala 26. marca 2007 legislatívna rada vlády a odporučila s ním vysloviť súhlas. Na rokovanie vlády sa predkladá v novom znení upravený podľa jej stanoviska.

Návrh zákona sa predkladá bez rozporov.